कर्नाटक विधानसभा चुनाव के परिणाम केंद्र में सत्तारूढ़ BJP के पक्ष में जाते नज़र आने लगे हैं, और साफ दिखने लगा है कि राज्य में सत्तासीन कांग्रेस के हाथ से गद्दी छिनने वाली है. मतगणना के दौरान अब सभी सीटों से रुझान मिल रहे हैं, जिनमें BJP ने 100 का आंकड़ा पार कर लिया है, और बहुमत के काफी करीब है. अगर बहुमत नहीं भी मिल पाता है, तो वह अब निश्चित रूप से राज्य में सबसे बड़ी पार्टी होगी. राज्य में सत्तासीन कांग्रेस को ज़ोरदार झटका देते हुए प्रधानमंत्री नरेंद्र मोदी के नेतृत्व वाली BJP ने सुबह 10:13 बजे तक पिछले विधानसभा चुनाव की तुलना में 68 सीटों के अभूतपूर्व फायदे के साथ 107 सीटों पर बढ़त बनाई हुई है, जबकि सत्तारूढ़ कांग्रेस के प्रत्याशी सिर्फ 71 सीटों पर आगे रह गए हैं, और उन्हें 50 सीटों का नुकसान होता नज़र आ रहा है.